15.11.2022
SL
Uradni list Evropske unije
C 434/61 četrtek 7. aprila 2022
J. ker akademske študije (3) kažejo, da bi prepoved uvoza fosilnih goriv iz Rusije vplivala na gospodarsko rast EU, kar naj bi po ocenah pomenilo izgube v višini manj kot 3 % BDP, vendar bi potencialne izgube v ruskem gospodarstvu v istem obdobju znašale kar 30 % BDP, to pa bi bistveno pripomoglo k zaustavitvi ruske agresije;
K.
ker je predsednica Metsola 1. aprila 2022 v imenu Evropskega parlamenta nagovorila ukrajinski parlament in se sestala z ukrajinskim predsednikom in predsednikom vlade ter voditelji političnih frakcij;
1. najostreje obsoja agresijo Ruske federacije proti Ukrajini in vpletenost Belorusije v to vojno ter zahteva, naj Rusija nemudoma prekine vse vojaške dejavnosti v Ukrajini in brezpogojno umakne vse sile in vojaško opremo s celotnega mednarodno priznanega ozemlja Ukrajine; žaluje z ukrajinskim ljudstvom ob njegovih srce parajočih izgubah in trpljenju;
2. poudarja, da vojaška agresija in invazija pomenita resno kršitev mednarodnega prava, zlasti ženevske konvencije in njenih dodatnih protokolov ter ustanovne listine OZN, in poziva Rusko federacijo, naj se vrne k izpolnjevanju odgovornosti stalne članice varnostnega sveta OZN pri ohranjanju miru in varnosti ter k spoštovanju svojih zavez iz Helsinške sklepne listine, Pariške listine za novo Evropo in memoranduma iz Budimpešte o varnostnih zagotovilih; meni, da ruska invazija v Ukrajino ni le napad na suvereno državo, temveč tudi na načela in mehanizem sodelovanja in varnosti v Evropi ter na mednarodni red, ki temelji na pravilih, kot je opredeljen v ustanovni listini OZN;
3. je ogorčen nad razkritimi grozodejstvi, posilstvi in umori civilistov, prisilno razselitvijo, plenjenjem in napadi na civilno infrastrukturo, kot so bolnišnice, šole, zavetišča in rešilna vozila, streljanjem na civiliste, ki poskušajo pobegniti iz konfliktnih območij po vnaprej dogovorjenih humanitarnih koridorjih, ki so jih ruske oborožene sile zagrešile v več zasedenih ukrajinskih mestih, kot je Buča; vztraja, da morajo storilci vojnih hudodelstev in drugih hudih kršitev ter odgovorni vladni uradniki in vojaški voditelji za svoja dejanja odgovarjati; opozarja, da mora mednarodna skupnost v primeru vojnih zločinov in genocida ukrepati in da bi morala uporabiti vsa razpoložljiva orodja; popolnoma podpira preiskavo vojnih hudodelstev in hudodelstev zoper človečnost, ki jo je začel tožilec Mednarodnega kazenskega sodišča, ter delo preiskovalne komisije Urada visokega komisarja Združenih narodov za človekove pravice; poziva institucije EU, naj sprejmejo vse potrebne ukrepe v mednarodnih institucijah in postopkih ter na Mednarodnem kazenskem sodišču ali drugih ustreznih mednarodnih sodiščih, da bi dejanja Vladimirja Putina in Aleksandra Lukašenka preganjali kot vojna hudodelstva in hudodelstva zoper človečnost ter dejavno sodelovali pri njihovih preiskavah; poziva k ustanovitvi posebnega sodišča OZN za kazniva dejanja v Ukrajini; meni, da bi bilo primerno izkoristiti mednarodni, nepristranski in neodvisni mehanizem za pomoč pri vseh mednarodnih preiskavah vojnih hudodelstev, storjenih v Ukrajini; poziva države članice in EU, naj okrepijo svoje zmogljivosti za učinkovit boj proti nekaznovanosti tistih, ki so zagrešili vojne zločine ali pri njih sodelovali;
4. ponovno poudarja, da je treba dobavo orožja nadaljevati in povečati, da se bo lahko Ukrajina učinkovito branila; ponovno izraža svojo podporo vsej obrambni pomoči, ki jo ukrajinskim oboroženim silam zagotavljajo države članice posamezno in skupaj prek evropskega mirovnega instrumenta; pozdravlja odločitev, da se pomoč Ukrajini prek evropskega mirovnega instrumenta poveča za dodatnih 500 milijonov EUR in poziva k dodatnemu povečanju konkretnih prispevkov, da bi nujno okrepili ukrajinske obrambne zmogljivosti, tako dvostransko kot v okviru evropskega mirovnega instrumenta;
5. poziva k vzpostavitvi varnih humanitarnih prehodov in koridorjev za evakuacijo civilistov, ki bežijo pred bombnimi napadi, in k okrepitvi mrež EU za humanitarno pomoč v Ukrajini (vključno z gorivom, hrano, zdravili, oskrbo s pitno vodo, električnimi generatorji in mobilnimi taborišči); predlaga, naj Komisija uvede programe medsebojne pomoči za Ukrajino, da bi povečala učinkovitost pomoči; poziva, naj se posebna pozornost nameni razmeram otrok, tako tistih brez spremstva kot tistih, ki bežijo s svojo družino, naj se vsak otrok, ki išče zatočišče, obravnava predvsem kot otrok, in naj se zaščiti vse, ki bežijo iz Ukrajine, ne glede na njihovo socialno ali etnično poreklo, spol, spolno usmerjenost, sposobnost ali migrantski
(3)
Med drugim študije, ki so jih opravili Bachmann idr., Evropska centralna banka, Deutsche Bank Research, Oxford Economics, Goldman Sachs, itd., kot je Sachverständigenrat zur Begutachtung der gesamtwirtschaftlichen Entwicklung (nemški svet gospodarskih strokovnjakov) povzel v svojem poročilu iz marca 2022 z naslovom Auswirkungen eines möglichen Wegfalls russischer Rohstofflieferungen auf Energiesicherheit und Wirtschaftsleistung: Auszug aus der aktualisierten Konjunkturprognose 2022 und 2023 (Posledice morebitnega izpada dobave ruskih surovin na energetsko varnost in gospodarsko uspešnost: Izvleček iz posodobljene napovedi gospodarske rasti za leti 2022 in 2023).